În temeiul articolului 27 alineatul (7) din RRR-CPC, autoritatea de rezoluție trebuie să reducă valoarea contabilă și să convertească orice instrumente de proprietate, instrumente de datorie și alte pasive negarantate imediat înainte de sau împreună cu aplicarea unui alt instrument de rezoluție. Aceasta nu se impune dacă se aplică o secvență diferită, care ar reduce la minimum abaterile de la principiul potrivit căruia „niciun creditor nu trebuie să fie dezavantajat” (no creditor worse off – NCWO) și ar îndeplini mai bine obiectivele rezoluției.

Experiența practică în ceea ce privește planificarea rezoluției în UE rămâne limitată, deoarece normele de planificare a rezoluției prevăzute de RRR-CPC se vor aplica numai începând din august 2022. Totuși, Consiliul pentru Stabilitate Financiară (CSF) a publicat documente de orientare cu privire la acest aspect [a se vedea secțiunea 4 litera (a) de mai jos]. Organismele părților interesate și de cooperare din mediul privat au făcut, de asemenea, schimb de opinii. Printre aceste organisme se numără Asociația europeană a caselor de compensare pentru CPC-uri (European Association of CCP Clearing Houses – EACH), CPC12 (asociația internațională pentru CPC-uri) și Asociația Internațională pentru Swap-uri și Instrumente Derivate (International Swaps and Derivatives Association – ISDA).

-să accepte orice limitări aplicate fondurilor proprii ale CPC-urilor care suportă integral pierderile;

-să includă în procesul de evaluare a posibilităților de rezoluție o declarație cu privire la motivele care stau la baza acceptării unor astfel de limitări (printre care s-ar putea număra o lipsă de autoritate juridică);

-să identifice alternative în vederea obținerii unui rezultat economic pe cât posibil similar pentru a se asigura că pierderile sunt suportate din fondurile proprii în cadrul procedurii efective de rezoluție (în funcție de cadrul național aplicabil).

Pe baza acestor considerente, CSF recomandă ca autoritatea de rezoluție să analizeze și modul în care acest tratament preconizat aplicabil fondurilor proprii ale CPC-urilor ar putea afecta (printre altele):

-stimulentele pentru gestionarea CPC-urilor;

-părțile interesate să sprijine redresarea și să evite rezoluția;

-clienții;

-serviciile critice, modelele de afaceri și structurile juridice ale CPC-urilor.

În cadrul consultării cu privire la Orientările CSF referitoare la resursele financiare, CPC12 a subliniat că modificarea tratamentului aplicabil fondurilor proprii ale CPC-urilor în conformitate cu recomandările din orientări ar putea submina structura de stimulente existentă care promovează gestionarea cu succes a situațiilor de neîndeplinire a obligațiilor de plată, precum și procesele de redresare. EACH a fost de acord, în cadrul aceleiași consultări, cu obiectivul de politică potrivit căruia garanția NCWO să nu ajungă să restricționeze autoritățile de rezoluție. În septembrie 2017, ISDA a publicat un document intitulat „Safeguarding Clearing: The Need for a Comprehensive CCP Recovery and Resolution Framework” (Garantarea compensării: necesitatea unui cadru cuprinzător de redresare și rezoluție a CPC-urilor). În acest raport, ISDA afirmă că lucrările privind utilizarea fondurilor proprii în cadrul procedurii de rezoluție a CPC-urilor sunt încă în curs și menționează câteva aspecte-cheie care trebuie luate în considerare. Printre acestea se numără definiția efectivă a alocării pierderilor în raport cu fondurile proprii în cadrul strategiei de rezoluție aplicabile și stabilirea dreptului de proprietate asupra CPC imediat după reducerea valorii contabile a fondurilor proprii.

CSF a publicat, de asemenea, Raportul său pentru 2021 privind procedura de rezoluție în noiembrie 2021 . Aceasta raportează că, dintre cele 13 grupuri de gestionare a crizelor (GGC-uri) înființate, 8 au început, însă nu au finalizat, discuțiile privind tratamentul aplicabil fondurilor proprii în cadrul procedurilor de redresare și de lichidare în scenariile de pierderi ipotetice identificate datorate neîndeplinirii obligațiilor de plată, iar 7 în scenariile de pierderi ipotetice identificate care nu sunt datorate neîndeplinirii obligațiilor de plată. Raportul explică, de asemenea, că CSF va continua să adune dovezi și să analizeze utilizarea, componența și cuantumul resurselor financiare ale CPC-urilor în cadrul procedurilor de redresare și de rezoluție în scenariile de pierderi datorate neîndeplinirii obligațiilor de plată și în scenariile de pierderi care nu sunt datorate neîndeplinirii obligațiilor de plată. Până la sfârșitul anului 2022, CSF va prezenta un raport privind stadiul lucrărilor .

b. Experiența membrilor grupurilor de gestionare a crizelor (GGC)

Comisia a solicitat membrilor din UE ai GGC-urilor să ofere feedback referitor la experiențele lor inițiale cu privire la aceste aspecte.

Feedbackul general din partea autorităților a fost acela că este necesară o analiză suplimentară și că evoluțiile vor fi monitorizate îndeaproape atunci când RRR-CPC va deveni pe deplin aplicabil. Prin urmare, feedbackul este limitat pentru moment din punct de vedere al sferei de aplicare și al detaliilor și este posibil să nu cuprindă toate aspectele relevante care pot apărea în planificarea viitoare a rezoluției. S-au făcut următoarele observații.

Potrivit membrilor UE, cadrul de insolvență aplicabil în prezent nu prevede dispoziții specifice pentru CPC-uri. În plus, este posibil ca, în cazul pierderilor datorate neîndeplinirii obligațiilor de plată, ordinea utilizării resurselor în situații de neîndeplinire a obligațiilor de plată să nu fie în concordanță cu ierarhia creditorilor în cadrul procedurii de rezoluție. Pentru a atenua această problemă, articolul 62 din Regulamentul RRR-CPC prevede că în vederea calculării scenariului contrafactual NCWO ar trebui să se ia în considerare aplicarea integrală a obligațiilor contractuale sau a altor mecanisme din normele de funcționare ale CPC-urilor.

Evaluarea preliminară a altor membri arată că fondurile proprii au aparent capacitatea unei absorbții integrale fără a încălca garanțiile NCWO sau că riscul de creanțe în temeiul NCWO este limitat, întrucât se estimează că valoarea continuității serviciilor, prin aplicarea instrumentelor de rezoluție, depășește pierderile potențiale. S-a subliniat, de asemenea, că strategiile de rezoluție care se bazează pe o implicare puternică a membrilor compensatori par a fi deosebit de adecvate pentru a evita încălcarea garanției NCWO.

Totodată, s-a subliniat că, pe lângă faptul că RRR-CPC va fi aplicabil în curând, activitatea GGC-urilor pe această temă va continua în 2022, în conformitate cu recomandările formulate în Raportul pentru 2021 al CSF privind procedura de rezoluție.

5. Aprecierea Comisiei

Pentru a decide cu privire la eventualele modificări aduse instrumentului de reducere a valorii contabile și de conversie și articolului 27 alineatul (7) din RRR-CPC, Comisia trebuie să ia în considerare următoarele:

-tratamentul aplicat fondurilor proprii în cadrul normelor și mecanismelor contractuale actuale ale CPC-urilor;

-strategia de rezoluție avută în vedere de autoritățile de rezoluție, stabilită în etapa pregătitoare a planificării rezoluției;